"Għalfejn fuq tal-Linja qed jitħallew persuni bilwieqfa meta l-każi ta' Covid żdiedu ħafna?" Fil-Parlament saret mistoqsija Parlamentari mid-Deputat Nazzjonalista Toni Bezzina dwar għaliex fil-karozzi tal-linja qed jitħallew persuni bilwieqfa meta l-każi ta' Covid-19 żdiedu ħafna. Dwar dan il-Ministru għat-Trasport u Infrastruttura, Ian Borg wieġeb li "ninsab infurmat li mill-bidu tal-pandemija ittieħdu diversi miżuri fir-rigward tat-trasport pubbliku sabiex tiġi minimizzata l-possibilità li tali pandemija tiġi trasmessa meta wieħed juża s-servizz tat-trasport pubbliku. Dawn il-miżuri ttieħdu wara li kien hemm konsultazzjoni ma' l-Awtoritajiet tas-Saħħa Pubblika. Dawn il-miżuri jinkludu: Fumigar tal-karozzi tal-linja kollha li jkunu ntuzaw matul il-ġurnata. Dan huwa ezerċizzju li jsir ta' kulljum matul il-lejl. Insemmi li minn Marzu tas-sena l-oħra sa l-aħħar ta' Frar ta' din is-sena saru 'l fuq minn mitt elf intervent ta dan it-tip fuq il-karozzi tal-linja. Qiegħed isir tindif iktar frekwenti tal-karozzi tal-linja matul il-ġurnata. Twaħħil ta' Perspex mal-kabina tax-xufier li b'hekk jissegregaw ix-xufier mill-passiġġier. Tnaqqis ta' passiġġiera li jitgħabbew bilwieqfa u tpoġġija ta' Stickers ma' l-art tal-karozza tal-linja sabiex jindikaw lill-passiġġiera fejn għandhom joqgħodu bilwieqfa. Ma tingħatax bqija meta wieħed iħallas bil-flus kontanti minflok it-Tallinja Card." Kompla jgħid li "tibdil ta' filters ta' l-arja kundizzjoniata abbord il-karozzi tal-linja liema filters jgħinu jnaqqsu il-possibbilta' li tinxtered din l-infezzjoni. Spezzjonijiet għal għarrieda abbord karozzi tal-linja sabiex jizguraw l-ilbies tal-maskra. L-operatur tat-trasport pubbliku stazzjona Inspectors f'bus stops li huma l-aktar użati sabiex meta jiġi nnotat li is-servizz ma jkunx sejjer ilaħħaq mad-domanda isiru vjaġġi addizjonali. Twaħħlu stickers kemm fuq il-karozzi tal-linja kif ukoll fuq il-bus stops sabiex javvzaw lill-passiggiera sabiex tintlibes il-maskra."